अहँ कहैत छी, गजल कहू, हे यौ गीत किए सुनबै छी ।
 हम कहैत छी, गीत लिखब, हम गीते गजल बुझै छी । ।
 अहँ कहैत छी, हमर गीतमे, गजलक कए - ठाँ आभा ।
 हम कहैत छी, गजल छी गीते, गीत काव्यकेर झाबा । ।
 अहँ कहैत छी, गजल गजल छी, गजलक नञि छी पड़तर ।
 हम कहैत छी, सब अनूप छी, एकक सम कहँ दोसर । ।
 अहँ कहैत छी, गजल अलग छी, गजल विशिष्ट मनोहर ।
 हम कहैत छी, गजल गीत केर, विशिष्ट रूप एक सुन्नर । ।
 अहँ कहैत छी, गजल - व्याकरण, गीतक की परिभाषा ?
 हम कहैत छी, गेय गीत छी, जगजीतक वा आशा । ।
 28 DEC. 2014 कऽ प्रकाशनार्थ "पुर्वोत्तर मैथिल (समाज)" केर सम्पादकीय कार्यालयकेँ प्रेषित । 